Muhammadiyah

Muhammadiyah (bahaso Arab: محمدية‎, pangikuik Muhammad; namo langkok: Persyarikatan Muhammadiyah) adolah sabuah organisasi Islam nan gadang di Indonesia. Organisasi ko lah tagak sajak taun 1912 dek Ahmad Dahlan di Kota Yogyakarta sabagai gerakan pambaruan di bidang sosial jo agamo nan mandorong tajalannyo kahidupan baragamo nan sasuai jo Al Quran sarato Sunnah (manantang sikap taqllid, katunduakan anyo kapado pandapaik ulama). Sajak pandiriannyo, Muhammadiyah alah maadopsi pambaruan di bidang pandidikan agamo, tujuannyo untuak manampilan Islam nan dinamis sarato mamurnian baliak ajaran Islam nan salamo ko dianggap bacampua baua jo budayo satampek. Muhammadiyah juo mandorong tajalinnyo toleransi anta umaik baragamo di Indonesia, sainggo banyak paserta didiak di lembaga pandidikan miliak Muhammadiyah nan dari non-Muslim, utamonyo di Nusa Tenggara Timur jo Papua. Organisasi ko juo manjalanan amal-usaho babantuak rumah sakik sarato 128 universitas pado akhia 1990.
Muhammadiyah marupokan organisasi Islam paliang gadang kaduo di Indonesia jo 29 juta anggota. Walaupun pimpinan Muhammadiyah jo anggotanyo banyak nan talibaik aktif dalam kagiatan politik di Indonesia, Muhammadiyah bukanlah partai politik. Organisasi ko bafokus pado manjalanan padok sosial jo pandidikan.
Pado 18 Novermber 1912 (8 Dzulhijjah 1330 H), KH Ahmad Dahlan— sorang pajabat pangadilan kraton Yogyakarta jo sorang lulusan Makah — managakan Muhammadiyah di Kauman, Yogyakarta. Ado baragam sabab dibaliak pandirian organisasi ko. Di antaro sabab nan paliang utamo iyolah tabalakangnyo kondisi umaik Muslim jo maningkeknyo aktivitas umaik Kristen sangkek tu. KH Ahmad Dahlan, banyak tapangaruah dek sorang reformis dari Mesir banamo Muhammad Abduh, maanggap baso modernisasi sarato pamurnian ajaran agamo dari praktik-praktik sinkretis mistis amaik vital dalam mareformasi agamo. Dek karano itu, sajak mulo pandiriannyo Muhammadiyah badakwah jo manakankan pado panjagoan tauhid sarato manyamparonoannyo di tangah umaik.
Sajak 1913 inggo 1918, Muhammadiyah mandirian limo sikolah Islam. Pado 1919 sikolah tinggi Islam, Hooge School Muhammadiyah ditagakan. Dalam pandirian sikolah-sikolah ko, Muhammadiyah mandapek bantuan dari Boedi Oetomo, organisasi nasional pantiang di Indonesia pado mulo abaik ka-20, cando manyadioan tanago pangaja. Muhammdoyah sacaro umum manjauahi aktivitas politik. Babeda jo kubu tradisionalis, Nahdatul Ulama, Muhammadiyah indak panak mandirian partai politik. Sajak pandiriannyo, Muhammadiyah alah memfokusan diri pado pandidikan jo padok sosial.
Pado 1925, duo taun sasudah kamatian KH Ahmad Dahlan, Muhammadiyah anyo punyo 4.000 anggota, sarato alah mandirian 55 sikolah jo duo klinik di Surabaya jo Yogyakarta. Sasudah Buya Hamka mantanamoan organisasi ko ka komunitas parantau Minangkabau, Muhammadiyah capek bakambang. Pado 1938, organisasi ko alah punyo 250.000 anggota, mangalola 834 musajik, 31 pustaka, 1.774 sikolah, sarato 7.630 muballigh. Parantau Minangkabau talibaik dalam panyiaran dakwah organisasi ko ka saluruah Indonesia.
Salamo pagolakan politik Indonesia 1965-1966, Muhammadiyah manyatoan jihad mambaranguih Gestapu/PKI (Gerakan 30 September jo Partai Kuminih Indonesia), nan didukuang dek kalompok Islam lainnyo. Sangkek Reformasi Indonesia 1998, sabagian kader Muhammadiyah mandasak pimpinan orgnasisasi untuak mambantuak partai politik. Dek karano itu, kader-kader tasabuik - tamasuak Katua Umum Muhammadiyah, Amien Rais, mandirian Partai Amanat Nasional. Walau mandapek banyak dukuangan dari anggota Muhammadiyah, partai ko indak ado ubuangan rasmi jo Muhammadiyah. Pimpinan Muhammadoyah manyabuik baso anggota-anggota organisasi ko bebas mandukuang sarato talibaik partai politik salamo mampunyoi tujuan nan samo jo Muhammadiyah.
Kini Muhammadiyah alah manjadi organisasi Islam kaduo tagadang di Indonesia jo 29 juta anggota, sasudah Nahdatul Ulama.
Muhammadiyah juo mamiliki babarapo organisasi otonom, iyolah :
Ama usaho Muhammadiyah utamonyo bagarak di bidang Pandidikan sarato layanan Kasihatan dan Sosial dalam wadah Pambina Kasejahteraan Umaik (PKU), iyolah :
Paguruan Tinggi Muhammadiyah maliputi Universitas, Sikolah Tinggi, Institut, Politeknik, dan Akademi.